Рауль Ҳаџьымба иҟаиҵаз адныҳәалараҟны, ҷыдала, иҳәоуп:
«Ҳаҭыр зқәу Анатоли Илиа-иҧа!
Гәык-ҧсыкала азеиҕьашьарақәа ацҵаны, ишәыдысныҳәалоит иааиуа Ашықәс ҿыци Қьырса ныҳәеи.
Ашықәс ҿыц – аиҭакрақәа, аихшьалақәа рыҟаҵара, инагӡоу аусқәа рыхә ашьара, аҧхьаҟатәи агәҭакқәа разгәаҭара иаамҭоуп. Ишәзаанагааит лассы ҳазҭало 2019 -тәи ашықәс алшара ҿыцқәа, инаӡахааит шәхықәкқәа зегьы.
Агәра згоит, Аҧсны Аҳәынҭқарреи Алада Уаҧстәыла Ареспубликеи ирыбжьоу аҭоурых иҧнашәахьоу аиҩызара есааира ишыҕәҕәахо, аҿиара ишацҵахо ҳажәларқәа реизҳазыҕьара ахьӡала.
Ҳаҭыр зқәу Анатоли Илиа-иҧа, ишәзеиҕьасшьоит агәабзиара, аҭакҧхықәра ду зцу шәусураҟны аихьӡарақәа, Алада Уаҧстәыла ажәлар зегьы ирыгымзааит аҭынчра, ахирра, аизҳазыҕьара».
Анатоли Бибилов иҟаиҵаз адныҳәалараҟны, ҷыдала, иҳәоуп:
«Ҳаҭыр зқәу Рауль Џьумка-иҧа,
Гәык-ҧсыкала ишәыдысныҳәалоит ҳазҭало Ашықәс ҿыци Қьырса ныҳәеи.
Арҭ аныҳәақәа ахаангьы ирыдҳәалан агәыҕра бзиақәеи агәҭакқәа рынагӡареи. Иҟалааит 2019 -тәи ашықәс Аҧсны иқәынхо ауааҧсыра рзы аҭышәынтәалареи аизҳазыҕьареи ирышықәсны.
Ҳаҭыр зқәу Рауль Џьумка-иҧа, ишәзааигәоу шәҭынхацәа, иара убас ҳаиашьаратә Аҧсны жәлар ирзеиҕьасшьоит агәабзиара, ахирра, аҭынчра».